5. sz. napirend





a Zala Megyei Közgyűlés 2013. április 25-i ülésére

**Tárgy:** Tájékoztató a járási rendszer felállításáról és működésének tapasztalatairól.

**Az előterjesztést készítette:** Rigó Csaba, Zala Megyei Kormányhivatal kormánymegbízottja

**Megtárgyalta:** Jogi és Ügyrendi Bizottság

Térségfejlesztési Bizottság

**Előterjesztő:**

Rigó Csaba s.k.

  kormánymegbízott

Leírás: Leírás: fejlec3

Tisztelt Közgyűlés!

Mint ismert, a kormány 2011. év végén határozott a járások kialakításról, a közigazgatás átfogó és közjót szolgáló átalakításáról, a Jó Állam kialakításának egyik fontos állomásként (1299/2011.(IX.1.) Korm.határozat a járások kialakításáról). A **cél olyan modern kori járások kialakítása volt, melyek hozzájárulnak a mai közigazgatásnál alacsonyabb társadalmi költséggel, hatékonyabban és ügyfélközpontúan működő területi közigazgatás létrejöttéhez**.  Ehhez kutatóintézeti tanulmány készült, majd közel egy hónapig adott lehetőséget a Közigazgatási és Igazságügyi Minisztérium, hogy mindenki véleményezze a társadalmi egyeztetésre bocsátott koncepciót. Több mint 700 észrevétel érkezett, majd több hónapos egyeztetés vette kezdetét a kormánymegbízottak közreműködésével, mind a településvezetőkkel, mind szakmai szervezetek képviselőivel. A kormány nyáron döntött arról, hogy vidéken 175 járási, a fővárosban pedig 23 kerületi hivatal jön létre (2012. évi XCIII. törvény, 218/2012.(VIII.13.) Korm. rendelet). 30 évvel a járási rendszer megszüntetése után, új szervezeti rendben és új céllal 2013. január 1-jével ismét létrejöttek a magyar közigazgatás egykor szerves egységeként működő járási hivatalok.

A Zala Megyei Kormányhivatal az országban elsőként állapodott meg teljes körűen minden Zala megyei települési önkormányzattal a járási kormányhivatalok kialakításáról. A képviselő-testületek és közgyűlések a megállapodásokat jóváhagyó és a polgármestereket az aláírásra felhatalmazó határozataikat teljes körűen elfogadták.

A lezajlott egyeztetések és tárgyalások során olyan tudatos tárgyalási módszert alkalmaztunk, amely hatékonyságát mutatja, hogy annak ellenére, hogy Zala az ország harmadik legnagyobb településszámú megyéje (258 település), 2012. október 12-ig elsőként egyeztünk meg teljes körűen és írtuk alá a megállapodásokat, amelynek eredeti tervezett határideje 2012. október 31. volt.

A közösségi, helyi jellegű feladatok az önkormányzatnál maradtak, azonban azok az állami feladatok, amelyek egységes szemléletmódot követelnek meg, a járási hivatalokhoz kerültek át. Az államigazgatási feladatok újraosztása révén a településhez, helyi mérlegeléshez kötött ügyek intézése maradt a polgármesteri hivataloknál, a jegyzőknél.  Ennek köszönhetően egyrészt könnyebbé, gyorsabbá vált az állampolgárok számára az ügyintézés, a Kormányablakokban megvalósult az úgynevezett „egyablakos ügyintézés”, másrészt a jegyzők válláról lekerült az az óriási feladatmennyiség, amelyet a korábbi kormányok telepítettek az önkormányzatokhoz és amely jelentősen hozzájárult az utóbbi években az önkormányzatok rossz finanszírozásához, drámai eladósodásához. Hozzávetőlegesen az összes államigazgatási ügy 46,5%-a, az összes hatósági ügyteher 40,3 %-a került át a járásokhoz 2013-tól.

Megyénkben 6 székhelyen (Keszthely, Lenti, Letenye, Nagykanizsa, Zalaegerszeg és Zalaszentgrót) működik járási hivatal, mely településeken egyúttal kormányablak is működik. Kormányablak mindezeken kívül további 4 városban került kialakításra (Hévíz, Pacsa, Zalakaros és Zalalövő).

A megállapodások aláírását követően 2012. év hátralévő részében is **folytatódott a járási hivatalok működésének előkészítése**. Megegyezés született a járási hivatalvezetők személyéről, akiket december elején nevezett ki a közigazgatási és igazságügyi miniszter, az év hátralévő részében pedig megtörténtek a hivatali működés megkezdéséhez szükséges intézkedések (pl. szervezeti és működési szabályzat kidolgozása, belső szabályzatok kidolgozása, bélyegzők készítése, alapító okiratok előkészítése).

***A 6 járási hivatalvezető és a járási hivatalok székhelyei:***

***Dr. Józsa Zsanett*** *– Nagykanizsai Járási Hivatal (Nagykanizsa, Eötvös tér 16.)*

***Dr. Varga Andrea*** *– Keszthelyi Járási Hivatal (Keszthely, Kossuth L. u. 42.)*

***Dr. Koczka Csaba*** *– Zalaegerszegi Járási Hivatal (Zalaegerszeg, Kazinczy tér 4.)*

***Drávecz Gyuláné****- Lenti Járási Hivatal (Lenti, Templom tér 11.)*

***Molnár Szilárd*** *– Zalaszentgróti Járási Hivatal (Zalaszentgrót, Csány L. u. 2.)*

***Szendrődi Gabriella*** *– Letenyei Járási Hivatal (Letenye, Kossuth L. u. 10.)*

A járások és a járási székhelyek kialakításának alapelve az volt, hogy a megyék határaihoz igazodva az állampolgárok számára biztosítsa az államigazgatási szolgáltatásokhoz való gyors és könnyű hozzáférést.

A járási rendszer 2013. január 1-től kezdte meg működését. A tárgyalások során 310 fő köztisztviselői státusz átvételében állapodtunk meg a települési önkormányzatokkal, melyek járásonkénti megoszlása a következő: Zalaegerszeg 98, Nagykanizsa 88, Keszthely 60, Lenti 26, Letenye 20, Zalaszentgrót 18. A 310 főhöz jött hozzávetőleg 260 fő, akik a megyei kormányhivatal kirendeltségein dolgoztak. Így alakult ki a 6 járásban egy 570 fős állomány. A megállapodások alapját képezte többek között azon feltétel, hogy egyetlen ember sem kerülhet az utcára, továbbá mindenhol rendelkezésre álljon majd települési ügysegéd, ahol eddig állami ügyfélszolgálati feladat volt.


Szintén ezen megállapodásokban rögzítettük azt is, hogy a székhelyen felálló járási hivatal milyen módon biztosítja az ügyintézést a járásban élők számára. A járások kialakításánál alapelv volt, hogy az állampolgároknak a lehető legkevesebb idő alatt, **lehetőleg utazás nélkül lehessen ügyet intézni**.  Ezért a járási székhelyeken felálló hivatal szinte minden, a járáshoz tartozó településén megteremti az ügyintézés lehetőségét vagy állandó kirendeltség fenntartásával vagy ügysegédekkel, akik hetente 1-2 nap, többnyire a polgármesteri hivatalokban várják az ügyfeleket. A települési ügysegédi rendszer felállását követően mintegy 10%-al több, (22) településen biztosítunk ügyintézési lehetőséget az állampolgárok számára a lakóhelyen, mint a megelőző időszakban.

Az okmányirodák is változatlan munkarendben működnek ott, ahol eddig is, sőt Zalaegerszegen és Nagykanizsán meghosszabbított, 8:00-20:00 óráig tartó nyitva tartással várják az ügyfeleket.

Az igazi változást jövő év elején fogják megtapasztalni az állampolgárok, amikor **a mostani okmányirodák bázisán megnyílnak a kormányablakok,** amelyek a járási hivatalok integrált ügyfélszolgálataként biztosítják, hogy közel 2500 ügyet lehessen egy helyszínen elintézni.  A 2011. január 1. óta működő 29 Kormányablakhoz képest országszerte megsokszorozódik a számuk, 2014. év elejére 300 helyen nyílhatnak meg. **Cél, hogy mindent egy helyen lehessen intézni reggel 8 óra és este 20 óra között, a hét öt napján. Így nem kell majd szabadságot kivenni az intézkedőknek, sőt, egy-egy ügyirat beszerzéséért sem az ügyfeleknek kell hivatalról hivatalra járniuk.  2014 elejére a kormányablakok megtízszerezésével az egyablakos eljárás révén átláthatóbbá, könnyebbé  és hatékonyabbá válnak a folyamatok.**

A Zala Megyei Kormányhivatal szervezeti felépítése 2013. év januárjától a következőképpen alakul:

:



**Határozati javaslat**

A Zala Megyei Közgyűlés a Zala Megyei Kormányhivatal Kormánymegbízottja tájékoztatóját a járási rendszer felállításáról és működésének tapasztalatairól elfogadja.

Határidő: azonnal

Felelős: Manninger Jenő, a közgyűlés elnöke